Inbraak by Valke-kantoor – Vingerafdruk geïdentifiseer | SAUK.co.za - Nuus.info
Lt.genl. Yolisa Matakate, waarnemende hoof van die Valke, het dit Vrydag aan die parlementêre komitee vir polisie bekendgemaak. Matakate is deur die komiteelede uitgevra oor die inbraak in die eerste week van Julie
by hul hoofkantoor in Silverton, Pretoria.'n Aantal rekenaars is tydens die inbraak gesteel.
Sy het ook vroeër aan die komitee gesê dat daar ondersoek ingestel is na die toegangskaarte wat gebruik word om die perseel binne te kom. Volgens Matakate is die ondersoek daarna steeds aan die gang.
"Soos julle weet, is daar by agt kantore ingebreek. Rekenaars en skootrekenaars van die finansiesafdeling is gesteel, maar die inligting wat gesteel is, hou nie verband met die ondersoeke nie," het sy gesê.
Die inligting op die rekenaars hou grootliks verband met die finansiële aspekte van die departement, waaronder selfoondata oor Valke-lede en begrotings.
"Ons het intussen vasgestel daar was drie inbrekers, wat balaklawas en handskoene gedra het, betrokke,"
Sy het ook gesê daar is vasgestel die inbrekers het geweet daar is 'n veiligheidskamera by die ingang. Hulle het seker gemaak dat hulle nie vir die kamera kyk nie, hoewel hulle balaklawas aangehad het.
"Die manier waarop hulle in daardie omgewing beweeg het, is 'n aanduiding dat hulle bewus was van die kamera."
Matakate het gesê die inbrekers het toegang tot die kantoor gekry deur die heining by die spoorlyn naby die kantoor te knip.
"Deur hulle voetspore te volg het ons vasgestel waar hulle die gesteelde rekenaars op die bakkie gelaai het."
Volgens Matakate het die hoofkantoor nie genoeg veiligheidswagte nie, hoewel daar sedert verlede jaar versoeke was vir meer veiligheidswagte.
"Ons is besig om daardie versoeke op te volg," het sy gesê.
Matakate het aan die komitee gesê sy dink nie dat ander inbrake by regeringskantore toevallig is nie.
"Dit is nie toevallig nie. Staatsinstansies moet as 'n geheel hierna kyk."
In Maart is 15 rekenaars waarop sensitiewe inligting geberg was uit die kantoor van die hoofregter in Midrand gesteel. Twee mansmhet reeds in die hof daarvoor verskyn.
In Julie, 'n week ná die inbraak by die Valke se kantoor, is rekenaars uit die kantoor van die streeksdirekteur van openbare vervolgingmgesteel en net 'n paar weke later was daar 'n inbraak by die kantoor van Pretoria se hoofstaatsaanklaer.